**Anul seringii**

*Ioan Popa*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Seri râncede cedează acelor de pin

Sub orizonturi reci, morboase,

Seri ce-apun in carne și oase

Ca dinții de șarpe plini de venin

Regi călare pe firicele de praf,

Prin saloane fac salturi mortale,

Pariuri seriale in cuceriri carnale,

Lăsându-și coroana ca dar la epitaf!

Lumânări și cruci proiectate-n tavan,

Câini ce latră in cârpe a jale,

Unduiri de linii albe, sinusoidale,

Turtite de-un sunet prelung pe ecran...

Trompete de îngeri in țipăt de salvare,

Călăi ce ascut ace de seringi,

Turmele de vite răstignite-n chingi

Își așteaptă, blânde, însemnul pe spinare!

Știința, parșivă, vrea neputința să-nvingă

Prin surprindere, fără nicio amânare,

Grăbită la măritiș, ca o fată mare,

Dar in loc de buchet c-o mare seringă!